Toneel 'vreemd' waar oorlogsheld vermoor is | Netwerk24
Deur Kaydene Davids 26 Oktober 2020 16:35
"Nie een enkele woord daaroor nie. Ek het gister (Sondag) die eerste keer daarvan te hore gekom toe die polisie dit (die sertifikaat) op die moordtoneel gesien het."
So sê Ignaz Streicher, buurman van die vermoorde Dave Wessels (65) wie se lyk Sondag omstreeks 06:00 op sy kleinhoewe Avondster in Viljoenskroon, onder 'n bebloede duvet aangetref is.
Wessels, wat sy een been in die oorlog verloor het, is destyds vir 'n heldedaad met die Honoris Crux- goue medalje vereer. Hy het in Desember 1975 in Angola 'n brug in 'n koeëlreën oorgesteek om 'n gewonde FNLA-soldaat terug na die Suid-Afrikaanse kant te bring.
Dave Wessels in sy jonger dae. Foto: Verskaf
'n Sertifikaat oor sy heldedaad en foto's uit sy weermagdae hang steeds in sy vyfslaapkamerhuis op die kleinhoewe.
Hy het die afgelope sowat tien jaar alleen op die kleinhoewe gebly en vee gekoop en verkoop.
Streicher sê Wessels se moordenaar of moordenaars het elke deel van die vyfslaapkamerhuis deeglik deursoek.
Groot moeite is ook gedoen om seker te maak dat niemand buite die huis onraad sou vermoed nie. Alles rondom die toneel was "vreemd", sê hy.
Volgens Streicher, wat eers Sondagoggend op die kleinhoewe aangekom het, het die moordenaars genoeg tyd gehad omdat elke kas, laai en deur binne die huis oop was. Daarmee saam het hulle ook die diefwering wat oopgebreek is, weer teruggebuig, die gordyne reggetrek en die huis gesluit sodat dit sou lyk asof Wessels nie tuis is nie.
Die sertifikaat waarmee Dave Wessels vir sy heldedaad vereer is nadat hy in Desember 1975 in Angola in 'n koeëlreën 'n brug oorgesteek het om 'n gewonde FNLA-soldaat terug na die Suid-Afrikaanse kant te bring. Foto: Verskaf
Dave Wessels Foto: Verskaf
Streicher sê die moordenaars het die vrieskas na buite geskuif en al die vleis daaruit in Wessels se Toyota Hilux-bakkie gelaai voordat hulle daarmee gevlug het. Die bakkie is later verlate in Stilfontein gevind.
Hy het sy buurman van die afgelope dekade as 'n stil en rustige mens beskryf wat altyd op sy eie was.
"Sy teenwoordigheid en buurmanskap word reeds erg gemis."
Streicher sê die gemeenskap kom Maandag omstreeks 18:00 by Wessels se kleinhoewe vir 'n gebedsbyeenkoms byeen.